*****

ΚΑΝΟΝΙΣΜΟΣ (ΕΟΚ) αριθ. 3333/81 ΤΗΣ ΕΠΙΤΡΟΠΗΣ

της 20ής Νοεμβρίου 1981

περί ανακλήσεως της επιβολής προσωρινού δασμού αντιντάμπινγκ στις εισαγωγές ανθρακικού νατρίου καταγωγής Βουλγαρίας και περί περατώσεως της έρευνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 (1) περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεως εκ μέρους κρατών μη μελών της Κοινότητος, και ιδίως τα άρθρα 9 και 10,

αφού άκουσε τις γνώμες που εκφράστηκαν από τη Συμβουλευτική Επιτροπή που συστάθηκε σύμφωνα με τον αναφερθέντα κανονισμό (ΕΟΚ) αριθ. 3017/79,

Εκτιμώντας:

ότι, το Μάιο 1981, οι παραγωγοί ανθρακικού νατρίου των Κρατών μελών της ΕΟΚ εξέφρασαν ανησυχία προς την Επιτροπή όσον αφορά την τήρηση ορισμένων αναλήψεων υποχρεώσεων, που έγιναν τον Νοέμβριο 1979 από τους εξαγωγείς ανθρακικού νατρίου στη Βουλγαρία, στη Λαϊκή Δημοκρατία της Γερμανίας, στην Πολωνία και στη Ρουμανία και έγιναν δεκτές από την Επιτροπή (2)·

ότι μια εξέταση των τελωνειακών στατιστικών από την Επιτροπή δικαίωσε την πεποίθηση ότι για ένα σημαντικό τμήμα της αγοράς της ΕΟΚ η τιμή εισαγωγής του ανθρακικού νατρίου, καταγωγής Βουλγαρίας, ήταν σημαντικά κατώτερη από τη σχετική τιμή της αναλήψεως υποχρεώσεως·

ότι η Επιτροπή, μη έχοντας λάβει ικανοποιητικές εξηγήσεις από τον βούλγαρο εξαγωγέα, ανακίνησε κατά συνέπεια τη διαδικασία (3) και επέβαλε με τον κανονισμό (ΕΟΚ) αριθ. 2516/81 (4) προσωρινό δασμό στις εισαγωγές στην ΕΟΚ ανθρακικού νατρίου καταγωγής Βουλγαρίας·

ότι η Επιτροπή ενημέρωσε επίσημα τον εξαγωγέα και τους προφανώς ενδιαφερόμενους εισαγωγείς·

ότι η Επιτροπή έδωσε την ευκαιρία στα ενδιαφερόμενα μέρη να γνωστοποιήσουν εγγράφως και να αναπτύξουν προφορικά τις απόψεις τους·

ότι, τόσο ο εξαγωγέας όσο και ένας αριθμός εισαγωγέων της Κοινότητος, εκμεταλλεύτηκαν την ευκαιρία αυτή·

ότι, κατόπιν συζητήσεων με τον εξαγωγέα και τους εισαγωγείς αυτούς, η Επιτροπή, προκειμένου να εξακριβώσει τις υποβολές προσφορών που έγιναν, διεξήγαγε έρευνα στα γραφεία του εισαγωγέα που είχε τα αποκλειστικά δικαιώματα εισαγωγής και εκ νέου πωλήσεως του σχετικού προϊόντος στο εν λόγω τμήμα της Κοινότητος·

ότι η έρευνα αυτή διαπίστωσε ότι όλο το ανθρακικό νάτριο που εισήχθη στο εν λόγω τμήμα της Κοινότητος είχε μεταφερθεί πρώτα με πλοίο σε λιμάνι, σε άλλο Κράτος μέλος· ότι οι τελωνειακές στατιστικές επί των οποίων βασίστηκε η επιβολή του προσωρινού δασμού έδειχναν την αξία cif στο εν λόγω λιμάνι·

ότι, εξάλλου, η ανάληψη υποχρεώσεως βασίστηκε στην τιμή cif των συνόρων της εισάγουσας χώρας, δηλαδή της χώρας του τελικού προορισμού·

ότι η Επιτροπή, μετά από έρευνα, είναι ικανοποιημένη, διότι οι δαπάνες από τα σύνορα της Κοινότητος μέχρι τα σύνορα του εισάγοντος Κράτους μέλους καθιερώνουν μια τιμή στο εν λόγω τμήμα αγοράς της ΕΟΚ σημαντικά υψηλότερη από το επίπεδο που καθιερώθηκε από την τιμή της αναλήψεως υποχρεώσεως·

ότι, συνεπώς, η τιμή για την οποία αναλήφθηκε υποχρέωση από τον βούλγαρο εξαγωγέα δεν παραβιάσθηκε·

ότι η Επιτροπή αποφάσισε, επομένως, ότι δεν είναι τώρα αναγκαίο να ληφθούν προστατευτικά μέτρα όσον αφορά τις εισαγωγές ανθρακικού νατρίου καταγωγής Βουλγαρίας·

ότι, υπό τις συνθήκες αυτές, κρίνεται σκόπιμο να ανακληθεί ο προσωρινός δασμός αντιντάμπινγκ που επιβλήθηκε, να περατωθεί η έρευνα χωρίς να αποκλείεται η δυνατότητα μελλοντικής αναθεώρησης, και να αποδεσμευτούν οι εγγύησεις που κατατέθηκαν για το ποσό του προσωρινού δασμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2516/81 της Επιτροπής της 26ης Αυγούστου 1981 περί επιβολής προσωρινού δασμού αντιντάμπινγκ στις εισαγωγές ανθρακικού νατρίου καταγωγής Βουλγαρίας, καταργείται και τα ποσά που εισπράχθηκαν δυνάμει του προσωρινού δασμού θα αποδεσμευθούν εξ ολοκλήρου.

Άρθρο 2

Περατούνται οι έρευνες αντιντάμπινγκ όσον αφορά την αναφερόμενη παραβίαση της αναλήψεως υποχρεώσεως περί τιμής όσον αφορά τις εισαγωγές ανθρακικού νατρίου καταγωγής Βουλγαρίας.

Άρθρο 3

Ο κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 20 Νοεμβρίου 1981.

Για την Επιτροπή

Lorenzo NATALI

Αντιπρόεδρος

(1) ΕΕ αριθ. L 339 της 31. 12. 1979, σ. 1.

(2) ΕΕ αριθ. C 303 της 4. 12. 1979. σ. 5.

(3) ΕΕ αριθ. C 220 της 1. 9. 1981, σ. 2.

(4) ΕΕ αριθ. L 246 της 29. 8. 1981, σ. 14.